Lubna Jaffery

Lubna Boby Jaffery  (født 2. april 1980) er en norsk politiker (Ap). Etter stortingsvalget i 2021 er hun fast møtende vararepresentant på Stortinget for Hordaland for statsråd Marte Mjøs Persen, og første nestleder i Stortingets kontroll- og konstitusjonskomité. Fra 29. oktober 2019 var hun byråd for arbeid, sosial og bolig i Bergen kommune.


== Oppvekst/familie ==
Jaffery er barn av arbeidsinnvandrere, hennes far kom til Norge i 1971 som 28-åring og fikk i 1979 familiegjenforening med Jafferys mor. Jaffery vokste opp på Flaktveit i Åsane bydel i Bergen. Hun gikk på Li og Marikollen skole. Da hun var 15 år meldte hun seg inn i AUF.Lubna Jaffery har en datter. 


== Utdannelse ==
Jaffrey har mastergrad i administrasjon og organisasjonsvitenskap fra Universitetet i Bergen fra 2007. Hun har på samme universitet grunnfag og mellomfag i sammenlignende politikk. Hun har også grunnfag fra Universitetet i Bergen innen offentlig rett og grunnfag i sosiologi.


== Politiske verv ==
Jaffery ble utnevnt til byråd for arbeid, sosial og bolig i Bergen kommune den 29. oktober 2019. Hun har hatt diverse verv i sin ungdom i AUF, deriblant leder av Hordaland AUF i perioden 1998-1999 og medlem av AUFs sentralstyre i perioden 2000-2004.Hun har vært medlem i Bergen bystyre i perioden 1999 til 2003 og i perioden fra 2015 til 2019, og ble gjenvalgt for perioden 2019 til 2023, men hun har permisjon fra bystyrevervet så lenge hun er byråd. I perioden 2003-2007 var hun medlem av Fjell kommunestyre.Fra 2008 var Lubna Jaffery politisk rådgiver først for arbeidsminister Bjarne Håkon Hanssen, deretter for Dag Terje Andersen. Fra mars 2009 var hun rådgiver for helseminister Bjarne Håkon Hanssen. Jaffery var medlem av Arbeiderpartiets sentralstyre i to perioder 2009-2013. Da Anniken Huitfeldt ble kulturminister 20. oktober 2009, utpekte hun Jaffery som statssekretær med ansvar for kultursakene, en stilling hun hadde fram til mars 2012.Hun var fra da hun ble utnevnt til politisk rådgiver i Arbeids- og inkluderingsdepartementet i mars 2008 til hun gikk av som statssekretær i Kulturdepartementet i september 2012 den eneste i Stoltenberg II-regjeringen med minoritetsbakgrunn.Den 29. oktober 2019 ble hun byråd for arbeid, sosial og bolig i Bergen kommune.


== Organisatoriske verv ==
Jaffrey er styreleder i Riksscenen. Hun var i perioden 2015 til 2019 nestleder i styret til Festspillene i Bergen. Hun har hatt en rekke andre organisatoriske verv, blant annet juryleder av mangfoldsprisen i Bergen, styreleder for BIT 20 ensemble, styremedlem i Litteraturhuset i Bergen, BIT Teatergarasjen og Fargespill.


== Karriere ==
Før Jaffery ble utnevnt som politisk rådgiver i Arbeids- og inkluderingsdepartementet i Stoltenberg II-regjeringen, jobbet hun som rådgiver i SINTEF. Etter hun gikk av som statssekretær i Kulturdepartementet i 2012, har hun jobbet som spesialrådgiver i arbeidsgiverforeningen Spekter, rådgiver i Geelmuyden Kiese, kommunikasjonssjef i Tide og seniorrådgiver i Integrerings- og mangfoldsdirektoratet.


== Referanser ==


== Eksterne lenker ==
(en) Lubna Jaffery Fjell – kategori av bilder, video eller lyd på Commons 
(no) Lubna Jaffery hos Stortinget 
(no) Lubna Jaffery hos Norsk senter for forskningsdata 
Biografi hos regjeringen.no.